സിവില് സര്വീസ് പദവി ജന നന്മയ്ക്കായി വിനിയോഗിക്കണം: ഗവര്ണര് തിരുവനന്തപുരം: പദവി നല്കുന്ന അധികാരത്തെ ജനനന്മയ്ക്കായി വിനിയോഗിക്കണമെന്ന് സിവില് സര്വീസ് പരീക്ഷാവിജയികളോട് ഗവര്ണര് ആരിഫ് മുഹമ്മദ് ഖാന് പറഞ്ഞു. ഏതു തീരുമാനമെടുക്കുമ്ബോഴും സമൂഹത്തിലെ ഏറ്റവും ദുര്ബലരെ അത് എങ്ങനെ ബാധിക്കുമെന്ന ചിന്ത ഉണ്ടാകണമെന്നും അദ്ദേഹം വ്യക്തമാക്കി. കേരളത്തില് നിന്ന് സിവില് സര്വീസ് വിജയിച്ചവരെ അനുമോദിക്കാന് രാജ്ഭവനില് സംഘടിപ്പിച്ച യോഗത്തില് സംസാരിക്കുകയായിരുന്നു ഗവര്ണര്. ഭാരതത്തിന്റെ വൈവിദ്ധ്യത്തെ രാജ്യത്തിന്റെ ശക്തിയായിത്തന്നെ കാണണം. ഏത് ആശയത്തെയും വിശ്വാസത്തെയും സ്വീകരിച്ച മഹത്തായ പാരമ്ബര്യമാണ് നമ്മുടേത്. ആ പാരമ്ബര്യത്തിന്റെ ഉദാത്ത മാതൃകകള് പേറുന്ന നാടാണ് കേരളം. കേരളത്തിലെ സ്ഥിതിസമത്വവും ജീവിതവും മറ്റു സംസ്ഥാനങ്ങള്ക്ക് മാതൃകയാണ്. അന്യ സംസ്ഥാനങ്ങളില് നിയമനം കിട്ടുന്നവര്ക്ക് കേരളത്തിന്റെ ഈ മാതൃക അവിടങ്ങളിലേക്ക് എത്തിക്കാനുള്ള അവസരം ലഭിക്കുമെന്നും ഗവര്ണര് പറഞ്ഞു. റാങ്കുകാരുടെ മാതാപിതാക്കളെയും അദ്ദേഹം അനുമോദിച്ചു.